Shavkat Mirziyoyev General Electric kompaniyasi vitse-prezidentini qabul qildi

O‘zbekiston Prezidenti Shavkat Mirziyoyev 15-fevral kuni mamlakatda amaliy tashrif bilan bo‘lib turgan AQShning General Electric kompaniyasi vitse-prezidenti Ronald Jeyms Pollettni qabul qildi. Bu haqda Prezident matbuot xizmati xabar berdi.

General Electric kompaniyasi jahonning ko‘p tarmoqli yetakchi korporatsiyalaridan biridir. Bugungi kunda energetika, mashinasozlik, aniq uskunasozlik, elektr texnikasi, avtomatlashtirilgan boshqaruv tizimlari, zamonaviy tibbiyot texnologiyalari, moliya, va boshqa ko‘plab sohalarda faoliyat yuritadi.
Uchrashuvda General Electric kompaniyasining O‘zbekistondagi faoliyati kengayib borayotgani mamnuniyat bilan qayd etildi.
Bugungi kunda O‘zbekistonda energetika infratuzilmasi ob’ektlarini modernizatsiya qilish, jumladan, Taxiatosh issiqlik elektr stansiyasida zamonaviy bug‘-gaz qurilmalarini qurish, Toshkent issiqlik elektr stansiyasi quvvatlarini kengaytirishning ikkinchi bosqichini amalga oshirish, Pskom gidroelektr stansiyasini barpo etish, gaz yetkazish tizimini rivojlantirish borasida qator ustuvor loyihalar, shuningdek, fuqaro aviatsiyasi va sog‘liqni saqlash sohalarida qo‘shma dasturlar ishlab chiqilmoqda va amalga oshirilmoqda.

Davlat rahbari energetika tarmog‘idagi o‘zaro manfaatli texnologik sheriklik hamda ishlab chiqarish kooperatsiyasi sohasidagi hamkorlikni yanada kengaytirish muhimligini alohida ta’kidladi.
Mamlakatda, jumladan, xorijning yetakchi mutaxassislari va ekspertlarini jalb qilgan holda, yuqori malakali kadrlar tayyorlash sohasidagi hamkorlik masalalariga alohida e’tibor qaratildi.
Ronald Jeyms Pollett Shavkat Mirziyoyevga samimiy qabul hamda yuqori texnologiyali tarmoqlarda ikki tomonlama hamkorlikka doir loyiha va dasturlarni har tomonlama qo‘llab-quvvatlagani uchun chuqur minnatdorlik bildirdi. U General Electric kompaniyasi O‘zbekiston korxona va tashkilotlari bilan uzoq muddatli va keng ko‘lamli hamkorlikni yanada rivojlantirishga tayyor ekanini ta’kidladi.